Document ID: 32008R0426

REGOLAMENT TAL-KUNSILL (KE) Nru 426/2008
ta’ l-14 ta’ Mejju 2008
li jemenda r-Regolament tal-Kunsill (KE) Nru 1212/2005 li jimponi dazju definittiv kontra d-dumping fuq l-importazzjonijiet ta’ ċerti prodotti tal-ħadid fondut li joriġinaw mir-Repubblika Popolari taċ-Ċina
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea,
Wara li kkunsidra r-Regolament tal-Kunsill (KE) Nru 384/96 tat-22 ta’ Diċembru 1995 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Komunità Ewropea (1), (“ir-Regolament bażiku”),
Wara li kkunsidra r-Regolament tal-Kunsill (KE) Nru 1212/2005 tal-25 ta’ Lulju 2005 li jimponi dazju definittiv kontra d-dumping fuq l-importazzjoni ta’ ċerti prodotti tal-ħadid fondut li joriġinaw mir-Repubblika Popolari taċ-Ċina (2),
Wara li kkunsidra l-proposta ppreżentata mill-Kummissjoni wara konsultazzjoni mal-Kumitat Konsultattiv,
Billi:
A. MIŻURI FIS-SEĦĦ
(1)
Bir-Regolament (KE) Nru 1212/2005 il-Kunsill impona dazju definittiv kontra d-dumping fuq importazzjonijiet fil-Komunità ta’ prodotti tal-ħadid fondut li ma jistax jinħadem tat-tip użat biex jgħatti sistemi fl-art jew taħt l-art u partijiet tagħhom, u/jew jagħti aċċess għalihom, kemm jekk ikunu maħdumin bil-magni, miksijin jew miżbugħin jew iffitjati b’materjali oħra, minbarra idranti tat-tifi tan-nar, jew le, li joriġinaw mir-Repubblika Popolari taċ-Ċina (RPĊ) (“il-prodott ikkonċernat”), normalment ikklassifikat bil-kodiċijiet NM 7325 10 50, 7325 10 92 u ex 7325 10 99 (Kodiċi Taric 7325109910). Minħabba l-għadd kbir ta’ partijiet li kkooperaw, ġie magħżul kampjun ta’ produtturi esportaturi Ċiniżi matul l-investigazzjoni li wasslet għall-impożizzjoni tal-miżuri.
(2)
Il-kumpaniji magħżula ngħataw ir-rati individwali tad-dazju stabbiliti matul l-investigazzjoni. Il-kumpaniji li kkooperaw, iżda li ma kinux fil-kampjun, li ngħataw trattament ta’ ekonomija tas-suq (“MET”), skond id-dispożizzjonijiet ta’ l-Artikolu 2(7) tar-Regolament bażiku, ingħataw id-dazju tad-dumping ta’ 0 % stabbilit għall-UNIKA kumpanija fil-kampjun li ngħatat MET. Il-kumpaniji li kkooperaw, iżda li ma kinux fil-kampjun, li ngħataw trattament individwali (“TI”), skond id-dispożizzjonijiet ta’ l-Artikolu 95(5) tar-Regolament bażiku, ingħataw id-dazju medju differenzjat ta’ 28,6 % stabbilit għall-kumpaniji fil-kampjun li ngħataw TI. Rata ta’ dazju komuni għall-pajjiż kollu ta’ 47,8 % ġiet imposta fuq il-kumpaniji l-oħra kollha.
(3)
L-Artikolu 1(4) tar-Regolament (KE) Nru 1212/2005 jagħti l-possibilità lill-produtturi esportaturi Ċiniżi li jissodisfaw l-erba’ kriterji stipulati fl-istess Artikolu li jirċievu l-istess trattament bħal dik imsemmija fil-premessa (2) hawn fuq għall-kumpaniji li kooperaw iżda li mhux inklużi fil-kampjun (“trattament ta’ produttur esportatur ġdid” jew “NEPT” (“New Exporting Producer Treatment”)).
B. TALBIET TAL-PRODUTTURI ESPORTATURI ĠODDA
(4)
Disa’ kumpaniji addizzjonali talbu li jingħataw NEPT.
(5)
Sar eżami biex jiġi stabbilit jekk kull applikant jissodisfax il-kriterji biex jingħata n-NEPT kif stipulat fl-Artikolu 1(4) tar-Regolament tal-Kunsill (KE) Nru 1212/2005, billi ġie vverifikat li:
(1)
ma esportax fil-Komunità l-prodotti deskritti fil-premessa (1) hawn fuq fil-perjodu ta’ l-investigazzjoni (bejn l-1 ta’ April 2003 u l-31 ta’ Marzu 2004),
(2)
ma huwa relatat ma ebda wieħed mill-esportaturi jew produtturi fir-Repubblika Popolari taċ-Ċina li huma suġġetti għall-miżuri kontra d-dumping imposti minn dak ir-Regolament,
(3)
tabilħaqq esporta l-prodotti kkonċernati lill-Komunità wara l-perjodu ta’ l-investigazzjoni li fuqu huma bażati l-miżuri, jew daħal f’obbligu kuntrattwali irrevokabbli biex jesporta kwantità sinifikanti lill-Komunità,
(4)
jopera f’kundizzjonijiet ta’ ekonomija tas-suq kif definiti fl-Artikolu 2(7)(ċ) tar-Regolament bażiku jew alternattivament jissodisfa r-rekwiżiti li jkollu dazju individwali skond l-Artikolu 9(5) tar-Regolament bażiku.
(6)
Billi r-raba’ kriterju jimplika li l-applikanti jibagħtu talba għal MET jew TI, il-Kummissjoni bagħtet formoli ta’ rikjesta għal MET u TI lill-applikanti Ċiniżi kollha. Il-kumpaniji Ċiniżi applikanti talbu MET skond l-Artikolu 2(7) tar-Regolament bażiku.
(7)
Fil-qosor, u għal faċilità ta’ referenza biss, il-kriterji ta’ l-MET qed jingħataw f’forma mqassra hawn taħt:
(1)
Id-deċiżjonijiet u l-ispejjeż kummerċjali jsiru b’reazzjoni għas-sinjali tas-suq u mingħajr interferenza sinifikanti min-naħa ta’ l-Istat; u l-ispejjeż ewlenin jirriflettu sostanzjalment l-valuri tas-suq.
(2)
Id-ditti għandhom ġabra waħda ċara ta’ rekords bażiċi tal-kontabilità li jiġu vverifikati indipendentement skond l-istandards internazzjonali tal-kontabilità (3) u jiġu applikati għall-iskopijiet kollha.
(3)
Ma hemm ebda tgħawwiġ sinifikanti li ntiret mis-sistema preċedenti li ma kinitx ibbażata fuq ekonomija tas-suq.
(4)
Il-liġijiet tal-falliment u tal-proprjetà jiggarantixxu ċ-ċertezza u l-istabilità legali.
(5)
Il-konverżjonijiet tar-rati tal-kambju jitwettqu skond ir-rati tas-suq.
(8)
Intbagħat kwestjonarju lill-applikanti kollha li ntalbu jipprovdu evidenza sabiex juru li ssodisfaw it-tliet kriterji msemmija hawn fuq.
(9)
Il-produtturi esportaturi li jissodisfaw dawn il-kriterji jistgħu jingħataw ir-rata ta’ dazju applikabbli għall-kumpaniji li kkooperaw iżda mhux inklużi fil-kampjun, skond l-Artikolu 1(4) tar-Regolament tal-Kunsill (KE) Nru 1212/2005.
Ċ. SEJBIET
Kumpaniji li bagħtu tweġibiet mhux kompluti
(10)
Kumpanija waħda Ċiniża li talbet NEPT ma bagħtet ebda tweġiba għall-kwestjonarju u kumpanija waħda ma bagħtet ebda tweġiba għall-ittra ta’ nuqqasijiet fit-tweġiba tagħha tal-kwestjonarju. Għalhekk ma kienx possibbli li jiġi vverifikat jekk dawn il-kumpaniji jissodisfawx il-kriterji stipulati fl-Artikolu 1(4) tar-Regolament tal-Kunsill (KE) Nru 1212/2005, u t-talba tagħhom kellha tiġi miċħuda. Dawn il-kumpaniji ġew infurmati li l-applikazzjoni tagħhom ma kinitx se tiġi kkunsidrata aktar, u ngħataw l-opportunità li jikkummentaw. Ma wasal ebda kumment.
Kumpaniji li bagħtu tweġiba kompluta
(11)
Seba’ kumpaniji bagħtu tweġibiet sħaħ għall-kwestjonarji. Il-Kummissjoni fittxet u vverifikat it-tagħrif kollu li qieset meħtieġ għall-iskop tad-determinazzjoni tar-raba’ kriterju (MET/TI) stipulat fl-Artikolu 1(4) tar-Regolament tal-Kunsill (KE) Nru 1212/2005. Saru żjarat ta’ verifika fuq il-post fis-seba’ kumpaniji li ġejjin:
-
Wuxi Norlong Foundry Co., Ltd. (Wuxi New District, Jiangsu) (“Norlong”),
-
Baoding City Maikesaier Casting Ltd. (Xinanli, Hebei) (“Maikesaier”),
-
XianXian Guozhuang Precision Casting Co., Ltd. (Gouzhuang, Hebei) (“XianXian”),
-
Changsha Wuxing Foundry Co., Ltd. (Wangcheng County, Changsha) (“Wuxing”) u l-kumpanija relatata Changsha J & J Sunshine Machinery u Electronic Co., Ltd (189 Wuyi Road, Changsha) (“Sunshine”),
-
Baoding Yuehai Machine Manufacturing Co., Ltd. (Baoding, Hebei) (“Yuehai”),
-
HanDan County Yan Yuan Smelting and Casting Co., Ltd. (Han Dan County, Hebei) (“Yan Yuan”),
-
Tianjin Loiselet Art Casting Co., Ltd. (Jinghai, Tianjin) (“Loiselet”).
(12)
Għal kull waħda mis-seba’ kumpaniji li żaret, ġie vverifikat jekk l-erba’ kriterji msemmija fil-premessa (5) ġewx sodisfatti.
(13)
Għal żewġ produtturi esportaturi Ċiniżi, Maikesaier u Yuehai, l-eżami tat-tagħrif mibgħut wera li kienu taw biżżejjed evidenza biex juru li jissodisfaw l-erba’ kriterji stipulati fl-Artikolu 1 (4) tar-Regolament (KE) Nru 1212/2005 u, fir-rigward ta’ l-aħħar kriterju, li jissodisfaw il-ħames kundizzjonijiet għal MET. Għalhekk, dawn iż-żewġ produtturi jistgħu jingħataw ir-rata tad-dazju differenzjata għall-kumpaniji li ngħataw MET applikabbli għall-kumpaniji li kkooperaw iżda mhux inklużi fil-kampjun (jiġifieri 0 %) skond l-Artikolu 1(4) tar-Regolament (KE) Nru 1212/2005 u jiżdiedu mal-lista ta’ produtturi esportaturi ta’ l-Artikolu 1(2) ta’ dak ir-Regolament
(14)
Erba’ produtturi esportaturi Ċiniżi, Norlong, XianXian, Yan Yuan u Loiselet taw biżżejjed evidenza biex juru li jissodisfaw l-erba’ kriterji stipulati fl-Artikolu 1(4) tar-Regolament (KE) Nru 1212/2005. Madankollu, fir-rigward ta’ l-aħħar kriterju, ma setgħux juru li jissodisfaw il-kundizzjonijiet biex jingħataw MET.
(15)
Għal Norlong instab li kienet irċeviet rifużjoni sostanzjali għad-dritt ta’ l-użu ta’ art pubblika. Il-kriterju 3 għal MET għalhekk ma tqiesx li ġie sodisfatt. Ġie konkluż ukoll li fid-dawl tal-fatt li l-kriterju 3 ma setax jiġi sodisfatt, ma setgħetx issir id-determinazzjoni finali fir-rigward tal-kriterju 1. Madankollu, ma nstabitx evidenza li din il-kumpanija ma tissodisfax il-ħames kriterji għal TI.
(16)
Għal XianXian instab li ma setgħetx tissodisfa l-kriterji 1, 2 u 3 għal MET. Il-kumpanija ma tatx biżżejjed evidenza biex turi li hija taħdem f’kundizzjonijiet ta’ ekonomija tas-suq u li l-ispejjeż tagħha jirriflettu l-valuri tas-suq. Barra minn hekk, il-kumpanija nstabet li ma għandhiex ġabra waħda ċara ta’ standards ta’ kontabilità vverifikati f’konformità ma’ standards internazzjonali tal-verifika. Fl-aħħarnett, instab li l-kumpanija kienet kisbet kuntratti tal-kiri ta’ l-art bi prezzijiet abnormalment baxxi, kemm f’ċifri assoluti kif ukoll relattivi.
(17)
Instab li Yan Yuan ma tissodisfax il-kriterju 2 għal MET. Il-kontijiet ta’ l-2006 ta’ din il-kumpanija ma ġewx ivverifikati, f’nuqqas ta’ konformità mal-liġi Ċiniża u l-istandards internazzjonali tal-kontabilità, u nstabu wkoll irregolaritajiet oħra fil-kontijiet, notevolment il-fatt li l-materja prima tinxtara minn individwi privati mingħajr fatturi.
(18)
Għal Loiselet instab li l-kriterji 2 u 3 għal MET ma ġewx sodisfatti. Partikolarment, ġie stabbilit li l-biċċa l-kbira mill-assi ewlenin tal-kumpanija ma jidhrux fil-kontijiet tal-kumpanija. Deher ukoll li l-ftehim tal-kiri ta’ l-art u l-bini ta’ l-impjant ma kienx qed jiġi rispettat.
(19)
Fid-dawl tal-konklużjonijiet milħuqa dwar il-prassi ta’ XianXian, Yan Yuan u Loiselet fir-rigward tal-kontabilità, ma jistax jiġi konkluż li l-prezzijiet ta’ l-esportazzjoni tagħhom huma affidabbli biżżejjed biex jintużaw għal kalkolu tal-marġni individwali tad-dumping u għalhekk ma jistax jiġi konkluż jekk jissodisfawx it-tieni kriterju għal TI. L-erba’ kriterji l-oħra għal TI huma sodisfatti. Madankollu, meta jitqies li l-prezzijiet ta’ l-esportazzjoni tagħhom mhux se jintużaw biex jiġi kkalkulat il-marġni tad-dumping, jekk dawn it-tliet kumpaniji jaqgħu taħt ir-rata medja differenzjata tad-dazju ta’ 28,6 % kkalkulata għall-kumpaniji fil-kampjun li ngħataw TI fl-investigazzjoni oriġinali, jiġi konkluż li, fil-kuntest ta’ dan l-eżaminar, dawn il-kumpaniji jistgħu jingħataw l-istess trattament bħal dawk li jaqgħu taħt ir-rata tad-dazju medja differenzjata individwali.
(20)
Għalhekk, Norlong, XianXian, Yan Yuan u Loiselet jistgħu jingħataw ir-rata tad-dazju medja differenzjata għall-kumpaniji li ngħataw TI applikabbli għall-kumpaniji li kkooperaw iżda mhux inklużi fil-kampjun (jiġifieri 28,6 %) skond l-Artikolu 1(4) tar-Regolament tal-Kunsill (KE) Nru 1212/2005 u jiżdiedu mal-lista ta’ produtturi esportaturi ta’ l-Artikolu 1(2) ta’ dak ir-Regolament.
(21)
Wuxing instab li ma tax biżżejjed evidenza biex juri li huwa produttur tal-prodott ikkonċernat esportat lejn il-KE. Għalhekk, dan il-produttur ma ssodisfax it-tielet kriterju stipulat fl-Artikolu 1(4) tar-Regolament (KE) Nru 1212/2005, u għalhekk it-talba tiegħu għal NEPT ġiet miċħuda.
D. MODIFIKA TAL-LISTA TA’ KUMPANIJI LI JGAWDU MINN RATI INDIVIDWALI TAD-DAZJU
(22)
Wara li ġew ikkunsidrati s-sejbiet ta’ l-investigazzjoni kif indikati fil-premessa (13) hawn fuq, ġie konkluż li l-kumpaniji Maikesaier u Yuehai għandhom jiżdiedu mal-lista ta’ kumpaniji individwali msemmija fl-Artikolu 1(2) tar-Regolament (KE) Nru 1212/2005 b’rata tad-dazju ta’ 0 %.
(23)
Għall-kumpaniji Norlong, XianXian, Yan Yuan u Loiselet, fuq il-bażi tas-sejbiet ta’ l-investigazzjoni indikati mil-premessi (14) sa (20) hawn fuq, ġie konkluż li dawn l-erba’ kumpaniji għandhom jiżdiedu mal-lista ta’ kumpaniji individwali msemmija fl-Artikolu 1(2) tar-Regolament (KE) Nru 1212/2005 b’rata tad-dazju ta’ 28,6 %.
(24)
Il-kumpanija Wuxing, fid-dawl tas-sejbiet ta’ l-investigazzjoni kif indikati fil-premessa (21) hawn fuq, ma jistax jingħatalha NEPT u għalhekk għandha tibqa’ soġġetta għad-dazju residwali ta’ 47,8 % skond l-Artikolu 1(2) tar-Regolament (KE) Nru 1212/2005.
(25)
L-applikanti kollha u l-industrija Komunitarja ġew infurmati bis-sejbiet ta’ l-investigazzjoni u kellhom l-opportunità li jibagħtu l-kummenti tagħhom. Wara li ġew infurmati, waslu kummenti mingħand Norlong, XianXian u Loiselet. Ma ngħata ebda tagħrif ġdid li seta’ jwassal għal konklużjonijiet differenti għal dawn it-tliet kumpaniji,
ADOTTAT DAN IR-REGOLAMENT:
Artikolu 1
L-Artikolu 1(2) tar-Regolament tal-Kunsill (KE) Nru 1212/2005 għandu jiġi sostitwit b’dan li ġej:
“2. Ir-rata tad-dazju definittiv kontra d-dumping applikabbli fuq il-prezz nett u ħieles fuq il-fruntiera tal-Komunità, qabel id-dazju, għall-prodotti deskritti fil-paragrafu 1 u manifatturati fir-Repubblika Popolari taċ-Ċina mill-kumpaniji elenkati hawn taħt għandha tkun kif ġej:
Kumpanija
Dazju anti-dumping
(%)
Kodiċi Addizzjonali Taric
Shijiazhuang Transun Metal Products Co. Ltd., Xinongcheng
Liulintun, Luancheng County, Shijiazhuang City
Hebei Province, 051430 PRC
0
A675
Shaoshan Huanqiu Castings Foundry, Fengjia Village
Yingtian Township, Shaoshan, Hunan, PRC
0
A676
Fengtai Handan Alloy Casting Co. Ltd.
Beizhangzhuang Town, Handan County, Hebei, PRC
0
A677
Shanxi Jiaocheng Xinglong Casting Co. Ltd.
Jiaocheng County, Shanxi Province, PRC
0
A678
Tianjin Jinghai Chaoyue Industrial and Commercial Co. Ltd.
Guan Pu Tou Village, Yang Cheng Zhuang Town
Jinghai District, 301617 Tianjin, PRC
0
A679
Baoding City Maikesaier Casting Ltd.
Xin’anli Town, Tang County
Hebei; Baoding 072350, PRC
0
A867
Baoding Yuehai Machine Manufacturing Co., Ltd.,
No 333 Building A Tian E West Road,
Baoding, Hebei, PRC
0
A868
Shanxi Yuansheng Casting and Forging Industrial Co. Ltd
No. 8 DiZangAn, Taiyuan, Shanxi, 030002, PRC
18,6
A680
Botou City Simencum Town Bai fo Tang Casting Factory
Bai Fo Tang Village, Si Men Cum Town, Bo Tou City
062159, Hebei Province, PRC
28,6
A681
Hebei Shunda Foundry Co. Ltd., Qufu Road, Quyang
073100, PRC
28,6
A682
XianXian Guozhuang Precision Casting Co., Ltd.
Guli Village, Xian County,
Hebei, Gouzhuang, PRC
28,6
A869
Wuxi Norlong Foundry Co., Ltd.
Wuxi New District
Jiangsu, PRC
28,6
A870
HanDan County Yan Yuan Smelting and Casting Co., Ltd
South of Hu Cun Village, Hu Cun Town,
Han Dan County, Hebei, PRC
28,6
A871
Tianjin Loiselet Art Casting Co., Ltd
Dongzhuangke, Yangchenzhuang,
Jinghai, Tianjin, PRC
28,6
A872
Changan Cast Limited Company of Yixian Hebei
Taiyuan main street, Yi County, Hebei Province
074200, PRC
31,8
A683
Shandong Huijin Stock Co. Ltd., North of Kouzhen Town
Laiwu City, Shandong Province, 271114, PRC.
37,9
A684
Il-kumpaniji l-oħra kollha
47,8
A999 ”
Artikolu 2
Dan ir-Regolament għandu jidħol fis-seħħ fil-jum ta’ wara dak tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 14 ta’ Mejju 2008.

Labels: 1
4
0
3
18